ימים ספורים לאחר שאחרון המטוסים עזב את שדה דב בתל אביב החלו מפעילי מצנחים ממונעים גלגליים המוכרים כטרקטורונים מעופפים לנחות ולהמריא משם. התושבים שחשבו שהגיעו למנוחה ולנחלה, גילו שהמפגע החדש קשה בהרבה: "זה רעש בלתי נסבל".

ביום שלישי עזב אחרון המטוסים של חיל האוויר את שדה דב בתל אביב, שעות לאחר שעשרות מטוסים פינו את בסיס "כנף 15", וכלי הטיס שפעלו בשנים האחרונות מהמקום בהם מטוסי "צופית", "קוקיה" ו"חופית" טסו לבסיסם החדש בחצור. יממה לפני כן, ביצעו חברות התעופה המסחריות "ארקיע" וישראייר" שפעלו בשדה דב במשך שנים רבות את טיסותיהן האחרונות ובכך הביאו לסיומה סאגה משפטית וציבורית ארוכה שהובילה לסגירתו של השדה אחרי יותר מ-80 שנה.

נוחתים על המסלול (צילום: סיגל ויצמן)

מצנחים ממונעים השתלטו על המרחב (צילום: סיגל ויצמן)

הבוקר, לקראת השעה 5:00 בבוקר, התעוררו תושבי שכונת נופי ים ("הגוש הגדול") בצפון תל אביב לרעשי מנוע חזקים במיוחד של טרקטורונים מעופפים ("בקאי") שחגו סמוך לבתי התושבים ובשטח האווירי של שדה דב שאינו מוגדר עוד כשדה תעופה פעיל. המצנחים הממונעים המרעישים אף נחתו והמריאו מהמסלול. רק לאחר שהמאבטחים הוזעקו למקום, עזבו כלי הטיס הזעירים.

דני, שמתגורר בקו הבתים הראשון לשדה דב, אמר כי התעורר בבהלה: "זה רעש הרבה יותר חזק ממטוסים כי זה ממש מעל הראש", אמר. "אני לא יודע אם זה חוקי או לא אבל לטוס בשעה כל כך מוקדמת זאת חוצפה".

סיגל ויצמן, חברת מועצת עיריית תל אביב שמתגוררת בשכונה, אמרה ל-ynet שמדובר בתקלה: "התושבים התעוררו לרעש מנועים חזק במיוחד, כל הדבר הזה לא היה אמור לקרות". ויצמן אמרה כי הטרקטורונים נחתו על המסלול למרות שצוותי שמירה פועלים במקום ואמורים למנוע כניסה לשטח בו אמורים להתחיל עבודות לפינוי מבנה השדה. "אתמול הגיע טרקטורון אחד, אחד כנראה כדי לבדוק את השטח, והיום הגיעה קבוצה שיצרה רעש בלתי נסבל. כל השכנים נבהלו בבוקר, חשבנו שחזרנו לרעשי המטוסים. זה עדיין בסיס צבאי ואסור להם להיכנס לשטח הזה".

יועץ התקשורת זאב ינאי, שרץ בבוקר עם קבוצת הריצה שלו סמוך לשדה דב ולתחנת הכוח רדינג, סיפר כי המקום נבחר דווקא בגלל השקט שאפיין אותו. "הטרקטורונים האלה עברו לנו מעל הראש, הרעש פשוט בלתי נסבל. כל הכיף וכל השקט שחיפשנו בריצה נהרס. הם טסו שעות ארוכות מעל רצועת החוף, השטח של שדה דב, שזה ממש צמוד לבתי התושבים. הזוי שזה היה בשעה כל כך מוקדמת, לקראת השעה 7:00 הם טסו משם ונעלמו".